ปั้นร้านค้าออนไลน์ขั้นเทพ รุ่นที่ 2 เสริมสร้างองค์ความรู้ด้านการตลาดออนไลน์ ทำแผนธุรกิจออนไลน์
นายทศพล ทังสุบุตร อธิบดีกรมพัฒนาธุรกิจการค้า เปิดเผยว่า กรมฯ เร่งเสริมสร้างความเข้มแข็งด้านการค้าออนไลน์ให้กับผู้ประกอบการฐานราก “พร้อมรับ ปรับตัว  เปลี่ยนแปลง” โดยเปลี่ยนรูปแบบการประกอบธุรกิจและทำการตลาดจากออฟไลน์มาเป็นออนไลน์มากยิ่งขึ้น เพื่อสามารถดำเนินธุรกิจต่อไปได้และมีการจัดอบรมหลักสูตรปั้นร้านค้าออนไลน์ขั้นเทพ รุ่นที่ 2 อัพสกิลการตลาดออนไลน์ สร้างยอดขายทะลุล้าน ครอบคลุมพื้นที่ทั่วประเทศ 18 กลุ่มจังหวัด เสริมสร้างทักษะด้านการตลาดออนไลน์ (Digital Marketing) และเทคนิคการสร้างยอดขายบน Facebook Line Tiktok และ Google  ระหว่างเดือนกุมภาพันธ์ถึงเดือนเมษายน 2565 โดยจะทำการคัดเลือกผู้ประกอบการค้าร้านค้าออนไลน์กว่า 3,000 ราย ซึ่งกรมฯ จะทำการคัดเลือกรอบแรกให้เหลือ 1,260 ราย และทำการคัดเลือกรอบที่สองให้เหลือ 300  ราย และทำการคัดเลือกแบบเข้มข้นอีกครั้งให้เหลือ 54 ราย ก่อนคัดเลือกรอบหัวกะทิ  18 ราย เพื่อแข่งขันรอบชิงชนะเลิศต่อไป การดำเนินงานในยุค New Normal ธุรกิจต้องเข้าใจพฤติกรรมผู้บริโภคที่เปลี่ยนไปเพื่อนำมาเป็นทิศทางในการดำเนินธุรกิจให้ตรงใจลูกค้า ขณะเดียวกันต้องปรับตัวให้ทันต่อการเปลี่ยนแปลงและปรับตัวให้รวดเร็วถือเป็นหัวใจสำคัญที่ทำให้ธุรกิจอยู่รอด และเติบโตแบบยั่งยืนในระยะยาว